De’Longhi

**De’Longhi**, «**Դելոնգի**», կենցաղային տեխնիկայի՝ մասնավորապես՝ էլեկտրական սրճեփ և սնունդ պատրաստող սարքավորումներ արտադրող իտալական ընկերություն։ Ընկերությունը հիմնադրվել է 1902 թվականին։ Գլխավոր գրասենյակը գտնվում է Տրևիզոյում։ Բաժնետոմսերի վերահսկիչ փաթեթը պատկանում է Ջուզեպպե Դելոնգիին։

## Պատմություն
Ընկերությունը հիմնադրվել է Դելոնգի ընտանիքի կողմից 1902 թվականին որպես արդյունաբերության համար նախատեսված մասերի արտադրության արհեստանոց։

1970-ականների կեսերին ընկերությունը գլխավորել է Ջուզեպպե Դելոնգին (Giuzeppe De’Longhi): Նրա գալուստով՝ 1975 թվականին, ընկերությունը սկսեց արտադրել պատրաստի արտադրանք՝ յուղային ռադիատորներ։ Շուտով սկսվեց ջեռուցման այլ տեսակի սարքերի արտադրությունը։ 1970-ականների վերջին De’Longhi-ն իր արտադրանքն արտահանում էր Եվրոպայի երկրների մեծ մասը. ջեռուցիչներն արտադրվում էին De’Longhi սեփական ապրանքանիշով, ինչպես նաև որպես պայմանագրային արտադրող այլ ընկերությունների համար։

1985 թվականին սկսվեց Sfornatutto էլեկտրական մինի վառարանների արտադրությունը։ 1986 թվականին գնվեց Elba ընկերությունը, որը խոհանոցային վառարաններ արտադրող էր, նույն թվականին ձեռք բերվեց կենտրոնական ջեռուցման համակարգերի համար սարքավորումներ արտադրող Radel-ը։ 1986 թվականի նոր արտադրանքը դարձավ Pinguino շարժական օդորակիչը, իսկ հաջորդ տարի սկսվեց Friggimeglio (Roto Fryer) ֆրիտյուրնիցաների արտադրությունը։ 1987 թվականին միացավ իտալական Ariagel օդորակիչներ արտադրող կազմակերպությունը։ 1988 թվականին սկսվեց միկրոալիքային վառարանների արտադրությունը, որի համար բացվեց նոր գործարան։ 1989 թվականին **Vetrella** ընկերության գնումով արտադրանքի տեսականին համալրվեց փոշեկուլներով։ 1994 թվականին գնվեց **Climaveneta** ընկերությունը (HVAC համակարգեր)։ 1995 թվականին գնվեց Simac MicroMAX ընկերությունը, որն արտադրում էր արդուկներ, արդուկման համակարգեր և խոհանոցային տեխնիկա։ 1995 թվականին սկսվեց սրճեփների արտադրությունը։

De’Longhi-ի տեսականու ավելացման հետ մեկտեղ ընդլայնվում էր նաև գործունեության աշխարհագրությունը։ 1988 թվականին ստեղծվեց մասնաճյուղ ԱՄՆ-ում, 1989 թվականին՝ Մեծ Բրիտանիայում, 1990 թվականին՝ Ֆրանսիայում, 1993 թվականին՝ Նիդերլանդներում, Գերմանիայում և Ճապոնիայում։ 1995 թվականին բացվեց ներկայացուցչություն Ռուսաստանում, 1996 թվականին՝ Չինաստանում, 1997 թվականին՝ Կանադայում, 1999 թվականին՝ Բելգիայում։ 2000 թվականին De’Longhi-ն ուներ 13 գործարան և 30 մասնաճյուղ, արտադրանքը վաճառվում էր աշխարհի 75 երկրներում։

2001 թվականին գնվել է բրիտանական Kenwood ընկերությունը. գնումը ներառում էր Kenwood և **Ariete** ապրանքանիշերը և 3 գործարան, այդ թվում՝ նոր գործարան Չինաստանում։ Նույն 2001 թվականին De’Longhi-ն բաժնետոմսերի տեղաբաշխում է իրականացրել Իտալական ֆոնդային բորսայում։ 2003 թվականին ընկերության հասույթը կազմել է 1,25 միլիարդ եվրո։

2006 թվականին գնվել է **RC Group**-ը, որն արտադրում էր տվյալների կենտրոնների հովացման համակարգեր։ 2009 թվականին կլիմայական սարքավորումների ստորաբաժանումը վերափոխվել է **DeLclima**-ի դուստր ձեռնարկության, 2012 թվականին այն առանձնացվել է որպես ինքնուրույն ընկերություն, իսկ 2016 թվականին այն կլանվել է **Mitsubishi Electric**-ի կողմից։

2012 թվականին De’Longhi-ն Procter & Gamble-ից ձեռք բերեց **Braun** ապրանքանիշի լիցենզիան՝ փոքր կենցաղային տեխնիկա արտադրելու համար. գնումը ներառում էր Գերմանիայում արտադրական ակտիվների մի մասը։

2020 թվականի նոյեմբերին De’Longhi-ն հայտարարեց 420 միլիոն եվրոյով **Capital Brands** ընկերության ձեռքբերման մասին, որը մասնագիտանում է **Nutribullet** և **Magic Bullet** ապրանքանիշերի բլենդերների արտադրության մեջ: 2021 թվականի մայիսին ավարտվեց շվեյցարական Eversys սուրճի մեքենաների արտադրողի կլանումը:

## Գործունեություն
thumb|Հավաքման գիծ № 1. Սրճեփների արտադրության գործարան Իտալիայում (Տրևիզո նահանգ, Մինյանգոլա)
thumb|Գլխավոր շենք։ Սրճեփների արտադրության գործարան Իտալիայում (Տրևիզո նահանգ, Մինյանոլա)
De’Longhi խմբի 2023 թվականի հասույթը կազմել է 3,08 միլիարդ եվրո, որի բաշխումն ըստ տարածաշրջանների հետևյալն է. Եվրոպա՝ 62%, Ամերիկա՝ 18%, Ասիական-Խաղաղօվկիանոսյան տարածաշրջան՝ 15%, Մերձավոր Արևելք, Հնդկաստան և Աֆրիկա՝ 6%։ Արտադրանքի հիմնական կատեգորիաներն էին սրճեփները (վաճառքի 59%), սննդի պատրաստման սարքավորումները (26%), օդորակիչներն ու ջեռուցիչները (7%), փոշեկուլներն ու արդուկները (4%), այլ ապրանքներ (4%)։ Խումբը կենցաղային տեխնիկա է վաճառում De’ Longhi, Kenwood, Braun, Ariete, Eversys, Nutribullet և Magic Bullet ապրանքանիշերի ներքո։

Արտադրական հզորությունները բաղկացած են 6 գործարաններից Իտալիայում, Ռումինիայում, Շվեյցարիայում և Չինաստանում, որոնք ապահովում են արտադրանքի 60%-ը, մնացածը պատրաստում են պայմանագրային արտադրողները։

## Ծանոթագրություններ

## Արտաքին հղումներ
* The Great Italian Cafe
* The History of DeLonghi

Կատեգորիա:1902 հիմնադրումներ
Կատեգորիա:Իտալիայի ընկերություններ
Կատեգորիա:Կենցաղային տեխնիկայի արտադրողներ
Կատեգորիա:Ձեռնարկություններ